Metfjöldi sjóðfélaga á 40 ára afmælisárinu Metfjöldi sjóðfélaga á 40 ára afmælisárinu Rekstrarniðurstöður Frjálsa fyrir árið 2018 liggja nú fyrir en sjóðurinn fagnaði 40 ára afmæli á árinu . Ánægjulegt er að greina frá því að aldrei hafa fleiri einstaklingar valið að greiða í sjóðinn og sjóðurinn er stærri en nokkru sinni fyrr . Frjálsi hefur vaxið hlutfallslega meira en lífeyriskerfið í áraraðir og er sjóðurinn 5. stærsti lífeyrissjóður landsins . Þessi þróun er athyglisverð í ljósi þess að Frjálsi er opinn lífeyrissjóður sem öllum er frjálst en enginn skyldugur að greiða til . Helstu niðurstöður ársuppgjörs Frjálsa voru eftirfarandi : Hrein eign Frjálsa í lok árs 2018 var 237 milljarðar kr . Á árinu greiddu 22.730 sjóðfélagar um 19,5 milljarða kr. iðgjöld til sjóðsins og hefur fjöldi greiðandi sjóðfélaga og fjárhæð iðgjalda í sjóðinn aldrei verið hærri . Á árinu fengu 3.536 lífeyrisþegar greitt úr sjóðnum um 3 milljarða kr . Árið 2018 einkenndist af töluverðum sveiflum í ávöxtun en fjárfestingartekjur sjóðsins námu 11,3 milljörðum . Nafnávöxtun séreignadeilda sjóðsins var á bilinu 4,3% til 7,1% og 5 ára meðaltal nafnávöxtunar var 5,3% til 6,3% . Tryggingadeildin skilaði 5,6% nafnávöxtun m.v. markaðsvirði og 5 ára meðaltal nafnávöxtunar var 6,3% . Tryggingafræðileg staða tryggingadeildar sjóðsins hækkaði um 0,2% milli ára . Staðan er traust en eignir umfram heildarskuldbindingar í lok árs voru 2,1% . Frjálsi var valinn í fimmta sinn besti lífeyrissjóður Evrópu á meðal Evrópuþjóða með færri en milljón íbúa af fagtímaritinu Investment Pension Europe ( IPE ) . Frá árinu 2005 hefur Frjálsi lífeyrissjóðurinn fengið 12 verðlaun frá IPE sem er mesti fjöldi verðlauna sem íslenskum lífeyrissjóði hefur hlotnast .